Leon van Nierop se resensie: The ForgivenThe Forgiven **** (8/10) Met Forest Whitaker en Eric Bana Regisseur: Roland Joffé Uit dieselfde stal as die polities-gelaaide meesterstukke The Mission en The Killing Fields kom hierdie aangrypende en onthutsende drama oor Suid-Afrika wat in die vroeg negentigerjare op die rand van ŉ burgeroorlog gehuiwer het. Die Waarheids- en Versoeningskommissie hoor die pleidooie en getuienis van mense wat hulle skuldig gemaak het aan misdade of erge menslike marteling. Die Kommissie moet dan besluit of die oortreders en veral polisie- en weermagoffisiere amnestie en vergiffenis gaan kry. Die probleem is net: die ouers of kinders van die slagoffers van al die brutale martelings moet dan luister na wat gebeur het, en dit in hul harte vind om die mense in die getuiebanke te vergewe. Midde-in is die rustige en vergewingsgesinde, maar ook wyse emeritusaartsbiskop Desmond Tutu (Forrest Whitaker wat oortuig) en wat probeer om nugter en oopkop na die getuies te luister, en wat saam met die gefolterdes (aan beide kante van die gereg) huil. Dit is hier waar die rolprent ŉ unieke en skokkende beeld skep van wat alles agter geslote deure gebeur het, veral wanneer Tutu in aanraking kom met ŉ rassis wat talle swart mense vermoor het, gespeel deur Eric Bana. Hoe die twee manne mekaar beïnvloed en emosioneel raak, vorm die ruggraat van hierdie rolprent wat jou dikwels koud laat word wanneer jy besef in watse chaos ons land destyds was en hoeveel haat daar geheers het. Wees gewaarsku: dit gaan jou laat debatteer, sekere standpunte inneem, en skok met sy realistiese taalgebruik. Maar uiteindelik sal jy nie onaangeraak hier uitstap nie. Uitstekend met verbluffende goeie spel, maar uiters oorbluffend. Die fliek wys tans by SterKinekor en NuMetro Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.